Felveszi a kesztyűt a Nikon: itt a tükör nélküli nagyágyú, a Z7 fényképezőgép
A Nikon határozott szándéka, hogy letaszítsa a tükör nélküli fényképezőgépek trónjáról a Sonyt. A harcba a Z7-et küldenék, ami nemcsak árában, de teljesítményben is rendesen odateszi magát.
Annak ellenére, hogy a Nikon próbálta titokba tartani, egy ideje már nyílt titokként lehetett tudni, hogy a cég hamarosan új fényképezőgéppel áll elő. A korábbi pletykáknak megfelelően a bemutatóra egészen mostanáig kellett várni, csütörtökön ugyanis végre lerántották a leplet a nagyágyúnak szánt új eszközről, a Z7-ről (és mellette a Z6-ról is).

A Nikon Z7 egy tükör nélküli, 45,7 megapixeles full-frame BSI CMOS szenzorral ellátott gép, amelyet a gyártó Expeed 6 képfeldolgozó rendszerével szereltek fel. A modell a sorozatfotózáskor képes 9 képet készíteni másodpercenként, a fotók élességéért pedig a 493 fókuszpont felel. Persze a Nikon gondolt a videósokra is, így a készülék 4K-s UHD-felvételek készítésére is alkalmas.

Ilyen minőségben 30 fps-ben képes rögzíteni a kamera, de lehetőség van 120 fps-sel is felvételt készíteni – ez utóbbit hanggal rögzíti a rendszer. A készüléken 3,5 mm-es jack-aljzat biztosítja a mikrofon- és fülhallgató-csatlakozást.

A Nikon gépében 5 tengely igyekszik csökkenteni a rázkódás okozta bemozdulást mind fotók, mind pedig a videók esetében. Vlogoláshoz viszont egészen biztosan nem alkalmas, a 3,2 colos érintőkijelzőt ugyanis nem lehet kifelé fordítani. Az elektronikus kereső 3,69 millió képpontból áll, ami a cég szerint nagyjából 100 százalékos képfedést garantál.

A gép új bajonettet is kapott Z-mount néven, ám azoknak sem kell aggódniuk, akiknek F-mount objektívük van, a Nikon ugyanis minden géphez csomagol egy F-mount adaptert, amivel az eddigi objektívek is használhatók maradnak.

A cég a Z7 mellé az új bajonettel három új objektívet is bemutatott. Lesz egy 24-70 mm-es f/4-es értékkel, egy 50 mm-es f/1,8-as értékkel és egy 35 mm-es f/1,8-as értékkel, de a tervek szerint érkezik majd egy 50mm-es f/0,95-ös érékkel is. 2019-ben és 2020-ban pedig további objektívek érkeznek majd a Nikontól.

Rossz hír, hogy a géphez SD-kártyát nem lehet használni, a Z7 ugyanis az XQD kártyát támogatja – persze nem véletlenül, szeptemberben ugyanis saját márkás XQD-t tervez piacra dobni a Nikon. Cserébe viszont másodpercenként 500 MB lehet az írási sebesség. Az adatokat emellett USB-C-n, Bluetooth-on és wifin keresztül is lehet majd mozgatni.

A gépbe az új EN-EL-15b akkumulátor került, amivel elméletileg 330 fotót lehet készíteni. A Nikon szeptember végén teszi a boltok polcaira a Z7-est, amiért – profi gép lévén – igen borsos árat kérnek majd. A váz 3400 dollárba (kb. 953 ezer forint) kerül, Magyarországon ezt 1,15 millió forintért kínálja majd a Nikon. Az F-mount adapterért 250 dollárt (kb. 70 ezer forint) kérnek el, ami a magyar piacon 95 ezer forintba kerül majd.

Ha máskor is tudni szeretne hasonló dolgokról, kövesse a HVG Tech rovatának Facebook-oldalát.
nikon Nikon Z7 full-frame kamera MILC kamera tükör nélküli fényképezőgép